Temeljem članka 14. Zakona o grobljima („Narodne novine“, broj 19/98, 50/12. i 89/17), članka 31. Statuta Općine Legrad („Službeni glasnik Koprivničko-križevačke županije“, broj 5/13, 2/18, 19/18, 2/20, 2/21. i 13/21) i Općinsko vijeće Općine Legrad na 3. sjednici održanoj 3. rujna 2025., donijelo je

**PRAVILNIK**

**o procjeni vrijednosti napuštenih i slobodnih grobnih mjesta**

**I. UVODNE ODREDBE**

**Članak 1.**

Pravilnikom o procjeni napuštenih i slobodnih grobnih mjesta (u tekstu koji slijedi: Pravilnik), uređuje se postupak procjene vrijednosti grobnog mjesta koje ispunjava uvjete da nad istim bude dodijeljeno pravo korištenja.

**Članak 2.**

Općina Legrad, pokreće postupak procjene vrijednosti grobnog mjesta u slučajevima:

1. napuštenog grobnog mjesta,

2. slobodnog grobnog mjesta.

**II. PROCJENA VRIJEDNOSTI NAPUŠTENOG I SLOBODNOG GROBNOG MJESTA**

**Članak 3.**

Postupak procjene vrijednosti napuštenog i slobodnog grobnog mjesta na katoličkom i evangeličkom groblju u Legradu, te na grobljima u Malom Otoku, Zablatju, Kutnjaku, Selnici Podravskoj i Velikom Otoku sastoji se od sljedećih faza:

1. Donošenje Odluke o prekopu grobnih mjesta,

2. Objava Odluke o prekopu grobnih mjesta u medijima 90 dana prije prekopa,

3. Procjena vrijednosti napuštenog i slobodnog grobnog mjesta s prijedlogom Općinskom vijeću Općine Legrad o donošenju vrijednosti grobnog mjesta,

4. Donošenje Odluke Općinskog vijeća Općine Legrad o vrijednosti napuštenog i slobodnog grobnog mjesta,

5. Dodjela putem javnog natječaja.

**III. ODLUKA O PREKOPU GROBNOG MJESTA**

**Članak 4.**

Postupak donošenja Odluke o prekopu grobnih mjesta i način objave Odluke o prekopu grobnih mjesta uređen je ovim Pravilnikom.

**IV. PROGLAŠENJE GROBNOG MJESTA NAPUŠTENIM**

**Članak 5.**

Grobno mjesto smatra se napuštenim ex lege kada godišnja grobna naknada nije plaćena 10 godina.

Nastupom okolnosti iz prethodnog stavka prestaje pravo korištenja grobnog mjesta Korisnika.

**Članak 6.**

Isporučitelj je dužan u roku od 30 dana nakon ispunjenja uvjeta iz članka 5. stavak 1. donijeti Odluku o proglašenju grobnog mjesta napuštenim.

**Članak 7.**

Korisnik kojem je ex lege prestalo pravo korištenja grobnog mjesta može podnijeti Isporučitelju Zahtjev za zadržavanje prava korištenja grobnog mjesta koje se smatra napuštenim, neovisno o ukopima u grobno mjesto.

Zahtjev za zadržavanje prava korištenja grobnog mjesta može se podnijeti do donošenja odluke Isporučitelja o prodaji tog grobnog mjesta ili isteka roka od 90 dana koji teče od dana donošenja Odluke o prekopu grobnog mjesta.

Ako korisnik podnese Zahtjev za zadržavanje prava korištenja u roku iz stavka 2. ovog članka, Isporučitelj će isti prihvatiti ako Korisnik odmah podmiri cjelokupno dugovanje za godišnju grobnu naknadu sa zakonskim zateznim kamatama i eventualnim troškovima postupka.

Zahtjev za zadržavanje prava Korisnika mogu podnijeti i zainteresirane osobe sukladno ovom Pravilniku, a koje dokažu interes za očuvanje poštovanja pokojnika ukopanih u to grobno mjesto.

U slučaju da uz Korisnika više zainteresiranih osoba podnese Zahtjev za zadržavanje prava korištenja, Isporučitelj će prednost dati korisniku iz stavka 1. uz uvjet iz stavka 4. ovoga članka.

**V. ODLUKA O PREKOPU NAPUŠTENIH GROBNIH MJESTA**

**Članak 8.**

Postupak donošenja Odluke o prekopu grobnih mjesta uređen je ovim Pravilnikom uz ispunjenje uvjeta iz članka 5. Odluka o prekopu će se objaviti u javnim glasilima te na web stranici Općine Legrad 90 dana prije početka prekopa. Odluka mora sadržavati podatke o grobnom mjestu, ukopane osobe te namjeravani datum prekopa.

**VI. PROCJENA VRIJEDNOSTI NAPUŠTENIH I SLOBODNIH GROBNIH MJESTA**

**Članak 9.**

Protekom roka od 90 dana od objave Odluke o prekopu grobnih mjesta iz članka 4. ovog Pravilnika, Općinsko vijeće Općine Legrad donosi odluku o imenovanju Povjerenstva za procjenu vrijednosti napuštenih i slobodnih grobnih mjesta (u tekstu koji slijedi: Povjerenstvo).

Nakon što Povjerenstvo izradi procjenu vrijednosti napuštenih i slobodnih grobnih mjesta svoju procjenu dostavlja Općinskom vijeću Općine Legrad koja na temelju dostavljene joj procjene donosi Odluku o prodaji grobnog mjesta nakon koje općinski načelnik općine Legrad objavljuje Javni natječaj.

**Članak 10.**

Prilikom procjene vrijednosti napuštenog i slobodnog grobnog mjesta, Povjerenstvo je dužno uzeti u obzir sljedeće stavke:

1. Vrijednost grobnog mjesta,

2. Vrijednost postojeće opreme i uređaja grobnog mjesta,

3. Troškovi ekshumacije i dezinfekcije grobnog mjesta,

4. Naknada kod dodjele grobnog mjesta na korištenje,

5. Iznos otpisanog duga za godišnju grobnu naknadu u trenutku stjecanja statusa napuštenog ili slobodnog grobnog mjesta.

**Članak 11.**

Početna vrijednost grobnog mjesta utvrđuje se ovim Pravilnikom prema položaju grobnog mjesta na grobljima na području Općine Legrad.

**Članak 12.**

Grobna mjesta na grobljima na području Općine Legrad raspoređuju se u tri zone prema sljedećem prikazu:

|  |  |
| --- | --- |
| **KATEGORIJA** | **OPIS** |
| 1. | Grobna mjesta koja se nalaze prvi red do glavne staze i ona koja se nalaze u prva tri reda u radijusu sakralnih objekata |
|  |  |
| 2. | Grobna mjesta koja se nalaze drugi red od glavne staze |
|  |  |
| 3. | Sva ostala grobna mjesta koja nisu svrstana u prve dvije kategorije |

**Članak 13.**

Početna vrijednost napuštenog i slobodnog grobnog mjesta s obzirom na položaj grobnog mjesta unutar kategorije utvrđuje se prema sljedećem tabličnom prikazu:

|  |  |  |
| --- | --- | --- |
| **KATEGORIJA** | **POLOŽAJ** | **VRIJEDNOST S PDV-om** |
| 1. | Prvi red do glavne staze i prva tri reda u radijusu sakralnih objekata |  |
|  |  |  |
| 2. | Drugi red od glavne staze |  |
|  |  |  |
| 3. | Ostala grobna mjesta koja nisu svrstana u prve dvije kategorije |  |

**Članak 14.**

Početna utvrđena vrijednost napuštenog i slobodnog grobnog mjesta uvećava se u slučaju postojanja opreme i uređaja na grobnom mjestu.

Povjerenstvo je dužno izvršiti procjenu vrijednosti postojeće opreme i uređaja te prilikom procjene uzeti u obzir starost, vrstu materijala, troškove izgradnje opreme i uređaja i slično.

U slučaju napuštenog i slobodnog grobnog mjesta bez opreme položajno smještenim u 1. i 2. redovima uz grobne staze, Povjerenstvo je dužno izvršiti procjenu troškova ulaganja radi uređenja grobnog mjesta i pripreme za prodaju.

Napuštena i slobodna grobna mjesta bez opreme dodjeljuju se na korištenje prema cijenama iz važeće Odluke o uvjetima i mjerilima za utvrđivanje naknada za grobna mjesta te o utvrđivanju cijena usluga na grobljima na području Općine Legrad, („Službeni glasnik Koprivničko – križevačke županije“, broj 39/22).

Dodjeljivanje (dokup) slobodnog neiskorištenog zemljišta uz postojeće grobno mjesto u svrhu stvaranja jedinstvene grobne cjeline može se dodijeliti prvom zainteresiranom korisniku na temelju zamolbe, a prema cijeni iz važeće Odluke o uvjetima i mjerilima za utvrđivanje naknada za grobna mjesta te o utvrđivanju cijena usluga na grobljima na području Općine Legrad, („Službeni glasnik Koprivničko-križevačke županije“, broj 39/22).

**Članak 15.**

Uzimajući u obzir sve okolnosti iz članka 14. ovog Pravilnika, Povjerenstvo donosi Izvješće o pregledu objekata s procjenom vrijednosti grobnog mjesta te sukladno odredbi članka 7. ovog Pravilnika daje prijedlog vrijednosti napuštenog i slobodnog grobnog mjesta Općinskom vijeću Općine Legrad.

Izračun procjene vrijednosti napuštenog i slobodnog grobnog mjesta sastavni je dio Izvješća o pregledu objekta.

**VII. ODLUKA O VRIJEDNOSTI GROBNOG MJESTA I DODJELA GROBNOG MJESTA NA KORIŠTENJE PUTEM JAVNOG NATJEČAJA**

**Članak 16.**

Odluku o vrijednosti grobnog mjesta donosi Općinsko vijeće Općine Legrad.

**Članak 17.**

Dodjela grobnog mjesta na korištenje provodi se sukladno Odluci o uvjetima i mjerilima za utvrđivanje naknada za grobna mjesta te o utvrđivanju cijena usluga na grobljima na području Općine Legrad („Službeni glasnik koprivničko – križevačke županije“, broj 39/22). Dodjela grobnog mjesta izvršiti će se putem javnog natječaja.

**VIII. ZAVRŠNE ODREDBE**

**Članak 18.**

Ovaj Pravilnik stupa na snagu osmi dan od dana objave u „Službenom glasniku Koprivničko – križevačke županije“.

**KLASA: 363-01/25-01/10**

**URBROJ: 2137-10-01-25-1**

**Legrad, 3. rujna 2025.**

**PREDSJEDNICA:**

**Kristina Turk, mag.oec.**